ཡི་གེ་དེ་ཡང་ཟ་སྐད་འཐུང་སྐད་ཙམ་གྱི་ཡི་གེ་གཅིག་རེད་མི་འདུགསྤྱིར་འཛམ་གླིང་འདིའི་སྟེང་ད་ལྟ་གསལ་པོ་ཡོད་པ་སྟེ།ཆོས་ལུགས་ཤིག་གི་ནང་ནས་སངས་རྒྱས་པའི་ཆོས་ལུགས་དེ་རྒྱ་ཆེ་ཤོས་དང་གཏིང་ཟབ་ཤོས་རེད།ངོས་ཀྱིས་འཛམ་བུ་གླིང་འདིའི་སྟེང་གི་ཆོས་ལུགས་ཚང་མའི་ནང་ནས་ནང་པའི་ཆོས་ལུགས་དེ་ཡག་ཤོས་རེད་ཟེར་གྱི་མེད།ཡག་ཉེས་ཞེས་པ་དེ་འཕྲོད་མ་འཕྲོད་ཀྱི་སྐད་ཆ་རེད།གང་ཟག་བྱེ་བྲག་པ་སོ་སོ་ལ་ལྟོས་ནས་གང་རན་པ་དང་གང་འཐད་པ་དེ་གང་ཟག་རང་ཉིད་ལ་ལྟོས་ནས་ཡག་ཤོས་ཆགས་ཀྱི་ཡོད་པ་ཤོད་རྒྱུ་རེད་མ་གཏོགས།སྤྱིར་བཏང་སྨན་ཞེས་བརྗོད་སྐབས་སྨན་སྤྱི་ཡོངས་ཐོག་ནས་ཡག་ཤོས་འདི་རེད་ཅེས་བརྗོད་མི་ཐུབ།ནད་པ་སོ་སོའི་ནད་ཀྱི་ཁམས་དང་ཕུང་པོའི་གནས་སྟངས་དེ་དག་ལ་གཞིགས་པའི་ཐོག་ནས་ནད་པ་འདི་ལ་སྨན་འདི་ཟབ་ཤོས་དང་འཕྲོད་ཤོས།ཡག་ཤོས་རེད་ཅེས་བརྗོད་ཐུབ་ཀྱི་རེད་མ་གཏོགས་སྤྱི་ཡོངས་ཐོག་ནས་བཤད་ཐུབ་ཀྱི་མེད།དཔེ་དེ་བཞིན་ཁམས་དང་མོས་པ་སྣ་ཚོགས་ཡོད་པའི་མི་ལ་ཆོས་ལུགས་གཅིག་ཡག་ཤོས་རེད་ཅེས་བཤད་མི་ཐུབ།བཤད་ན་དྲང་པོ་ཡང་མ་རེད།བཅོམ་ལྡན་འདས་རང་ཉིད་ལ་ཆ་བཞག་ན་གདུལ་བྱའི་ཁམས་དང་མོས་པར་འཚམས་པའི་ཐོག་ནས་ལྟ་གྲུབ་མི་འདྲ་བ་གསུངས་ཡོད།དེ་འདྲ་ཡིན་སྟབས་ངོས་ཀྱིས་ནང་པའི་ཆོས་དེ་ཡག་ཤོས་རེད་ཅེས་ཤོད་ཀྱི་མེད།